Rusia synon të dërgojë përfaqësues të përhershëm në OPEK
Ndërkohë, ministrat e OPEK-ut kanë vendosur ta mbajnë nivelin e tanishëm të prodhimit
Duke folur përmes një përkthyesi në takimin e OPEK-ut në Vienë, zëvendës kryeministri rus Igor Seçin u tha delegatëve se Moska dëshironte të kishte një vëzhgues të përhershëm në këtë organizatë për të përmirësuar bashkëpunimin. Për shkak të krizës globale financiare, çmimet e naftës kanë rënë prej niveleve rekord të larta afro 150 dollarë për fuçi vitin e kaluar në rreth 40 dollarë.Pas takimit, ministrat e naftës së OPEK-ut thanë se do të ruajnë nivelin e prodhimit të vendosur dhjetorin e kaluar. Ata thanë gjithashtu se do të ushtronin presion ndaj atyre vendeve që kishin prodhuar mbi nivelin e duhur. Zoti Seçin tha se Rusia do të organizonte një konferencë ndërkombëtare në Moskë këtë vit për të diskutuar të ardhmen e furnizimeve me naftë.Megjithëse prania e zotit Seçin në takim shënoi një periudhë të re bashkëpunimi, analistët paralajmëruan se Rusia e vlerëson pavarësinë e saj dhe nuk ka të ngjarë të bëhet anëtare e plotë e OPEK-ut. Pavarësisht nga rënia botërore e ekonomisë, analisti dhe tregëtari i njohur i naftës Stefen Shork është i bindur se çmimet do të rriten shumë deri në 2012-ën. Ai akuzoi presidentin amerikan Barak Obama se nuk po bën sa duhet për të ndihmuar në stabilizimin e çmimeve. Presidenti Obama thotë se administrata e tij nuk është kundër industrisë së naftës, por se dëshiron të eksplorojë burimet e energjisë alternative si pjesë e planit për t’i bërë Shtetet e Bashkuara më pak të varura tek nafta e huaj. Analisti Shork thotë se nuk pret që çmimet e naftës të ngrihen shumë këtë vit. Ai tha se rritja ekonomike në vende të tilla si Kina dhe India nuk ka të ngjarë t’i ndihmojë përpjekjet e OPEK-ut për të stabilizuar apo rritur çmimet. OPEK-u ka po ashtu të njëjtin mendim, dhe paralajmëroi se kriza ekonomike globale do ta ulë konsumin e naftës me të paktën një përqind këtë vit. //bsa//